KIRJALLINEN KYSYMYS E-0384/03 esittäjä(t): Riitta Myller (PSE) komissiolle. EU:n turvallisuusnormien ulottaminen lähialueiden öljynkuljetuksiin.



Virallinen lehti nro 222 E , 18/09/2003 s. 0191 - 0192



KIRJALLINEN KYSYMYS E-0384/03 esittäjä(t): Riitta Myller (PSE) komissiolle (13. helmikuuta 2003) Aihe: EU:n turvallisuusnormien ulottaminen lähialueiden öljynkuljetuksiin Euroopan parlamentti kehotti päätöslauselmassaan joulukuussa komissiota aloittamaan kahdenväliset neuvottelut tärkeimpien kolmansien valtioiden kanssa EU:n aluevesillä kauttakulkumatkalla olevien alusten turvallisuuden parantamiseksi. Tammikuussa Pohjoinen ulottuvuus -päätöslauselmassa parlamentti kehotti komissiota toimimaan sen puolesta, että rahtiliikenne Itämerellä kielletään muilta kuin tiukimmat kansainväliset turvallisuusstandardit täyttäviltä tankkilaivoilta. Kysynkin kohteliaimmin asianomaisilta komission jäseniltä, mihin toimenpiteisiin komissio on ryhtynyt tässä asiassa? Lehtitietojen mukaan EU:n meriturvallisuusviraston pääjohtaja Willern de Ruiter on ilmaissut käsityksenään, että Venäjän satamien kautta Suomenlahdella liikennöivien meriturvallisuutta vaarantavien öljykuljetusten jatkuminen on Suomen ja Venäjän kahdenvälinen asia. Eikö kuitenkin tavoitteena tulisi olla EU:n ja kolmansien valtioiden välinen sopimus, jossa kaikki alueen valtiot saataisiin sitoutumaan paitsi EU:n tasoisiin myös alueen erityisolosuhteista johtuviin turvallisuusnormeihin? Loyola de Palacion komission puolesta antamayhteinen vastauskirjallisiin kysymyksiin E-0384/03, P-0408/03, E-0410/03 ja E-0420/03 (14. maaliskuuta 2003) Komissio on tietoinen merenkulun ongelmista Suomenlahdella ja jakaa Suomen viranomaisten huolen öljykuljetuksista talviolosuhteissa. Komissio on seurannut tarkasti tilannetta, joka on syntynyt öljyalus Stemnitsan kulkiessa kohti Koiviston satamaa. Komissio on ilmoittanut Venäjän viranomaisille olevansa huolestunut tilanteesta Suomenlahdella vallitsevien poikkeuksellisen vaikeiden jääolosuhteiden takia. Erika- ja Prestige-alusten onnettomuuksien seurauksena komissio on muistuttanut useaan otteeseen, että on ryhdyttävä välittömästi yhteisiin toimiin uusien onnettomuuksien estämiseksi Euroopan unionin aluevesillä, myös Itämerellä. Euroopan unioni on ollut yhteydessä Venäjän viranomaisiin EU:n ja Venäjän välillä tehdyn sopimuksen puitteissa varmistaakseen, että EU:n suunnittelemia määräyksiä öljyn merikuljetusten turvallisuuden parantamiseksi tullaan noudattamaan. Määräykset koskevat muun muassa raskaiden polttoöljyjen yksirunkoisissa säiliöaluksissa tapahtuvan kuljetuksen kieltämistä. On kuitenkin tarpeen muistaa, että Euroopan unionilla ei ole toimivaltaa säädellä vaarallista rahtia kuljettavien alusten kulkua kansanvälisillä vesillä, vaikka kuljetus tapahtuisikin jäsenvaltioiden rannikoiden edustalla ja sellaisissa jääoloissa, jotka Itämerellä talvella vallitsevat. Komission mielestä on siksi välttämätöntä tehdä kansainväliseen merioikeuteen muutoksia, jotta voitaisiin tasapainoisemmin sovittaa yhteen yhtäältä vapaan liikkuvuuden periaate ja toisaalta rantavaltioiden edut. Rantavaltioilla on luonnollisesti oltava mahdollisuus suojata rannikkonsa ekologisilta katastrofeilta. Komissio on pyytänyt kaikkia unionin naapurivaltioita ja muita tärkeitä kumppaneita ryhtymään tiukempiin toimiin merenkulusta aiheutuvan merten pilaantumisen vähentämiseksi kansainvälisen lainsäädännön keinoin. Tämän tueksi se on pyytänyt kaikkia jäsenvaltioita edistämään aktiivisesti kansainvälisen merioikeuden uudistamista YK:ssa, kansainvälisessä merenkulkujärjestössä IMO:ssa ja muissa toimivaltaisissa elimissä vastaamaan uuden vuosisadan turvallisuustarpeita. Lopuksi komissio haluaa tarkentaa, että lehtiartikkelit eivät välttämättä edusta komission eikä tässä tapauksessa meriturvallisuusviraston pääjohtajan kantaa. Mitä tulee merenkulkuun jääolosuhteissa, on huomattava, että asiasta ei ole olemassa minkäänlaista yhteisön lainsäädäntöä, eikä tällainen lainsäädäntö edes kattaisi EU:n aluevesillä kauttakulkumatkalla olevia aluksia, jotka eivät käy unionin satamissa. Euroopan unioni on kuitenkin jo aiemmin ryhtynyt toimiin estääkseen öljyalusten onnettomuudet ja laatinut direktiivin meriliikenteen valvonnasta, jonka perusteella toimivaltaiset viranomaiset voivat estää aluksia lähtemästä satamasta erittäin huonoissa sääolosuhteissa. Lisäksi direktiivissä annetaan jäsenvaltioille laajemmat valtuudet puuttua asioihin onnettomuuden tai saastumisen uhatessa. Joka tapauksessa komissio on valmis tukemaan täysin Suomen viranomaisten toimia, joilla pyritään saamaan aikaan Suomenlahden rantavaltioiden sopimus jääolosuhteissa tapahtuvien öljyn merikuljetusten turvallisuuteen liittyvistä säännöistä.